LT Europos Sąjungos oficialusis leidinys C 66/16

Pranešimas apie dalinės tarpinės antidempingo priemonių, taikomų importuojamiems Taivano kilmės įrašomiesiems kompaktiniams diskams, peržiūros inicijavimą ir dalinės tarpinės kompensacinių priemonių, taikomų importuojamiems Indijos kilmės įrašomiesiems kompaktiniams diskams, peržiūros inicijavimą

(2007/C 66/07)

Komisija nusprendė pati inicijuoti antidempingo priemonių, taikomų importuojamiems Taivano kilmės įrašomiesiems kompaktiniams diskams, dalinę tarpinę peržiūrą pagal 1995 m. gruodžio 22 d. Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau — pagrindinis reglamentas) 11 straipsnio 3 dalį ir kompensacinių priemonių, taikomų importuojamiems Indijos kilmės įrašomiesiems kompaktiniams diskams, dalinę tarpinę peržiūrą pagal 1997 m. spalio 6 d. Tarybos reglamento (EB) Nr. 2026/97 dėl apsaugos nuo subsidijuoto importo iš Europos bendrijos narėmis nesančių valstybių (2) (toliau — pagrindinis antisubsidijų reglamentas) 19 straipsnį.

Atliekant peržiūras analizuojama, ar tolesnis priemonių taikymas prieštarautų Bendrijos interesams ar ne.

1. Produktas

Nagrinėjamasis produktas — tai Taivano ir Indijos kilmės įrašomieji kompaktiniai diskai (CD-R) (toliau — nagrinėjamasis produktas), kurių kalsifikacinis KN kodas šiuo metu yra ex 8523 4011. Šis KN kodas pateikiamas tik kaip informacija.

2. Galiojančios priemonės

Šiuo metu galiojančios priemonės — tai Tarybos reglamentu (EB) Nr. 1050/2002 (3) nustatytas galutinis antidempingo muitas importuojamiems Taivano kilmės įrašomiesiems kompaktiniams diskams ir Tarybos reglamentu (EB) Nr. 960/2003 (4) nustatytas galutinis kompensacinis muitas importuojamiems Indijos kilmės įrašomiesiems kompaktiniams diskams.

3. Peržiūros pagrindas

Kaip matyti iš Komisijos turimos informacijos, Bendrijos rinka pasikeitė po tų tiriamųjų laikotarpių, kurių duomenimis buvo remiamasi atliekant tyrimus, po kurių buvo nustatytos galiojančios priemonės, todėl tolesnis priemonių taikymas gali nebeatitikti Bendrijos interesų. Visų pirma Komisija savo antidempingo tyrime dėl įrašomųjų Kinijos Liaudies Respublikos, Honkongo ir Malaizijos kilmės įrašomųjų kompaktinių diskų (CD-R) importo padarė išvadą, kad Bendrijai nėra naudinga nustatyti priemones importui iš šių šalių (5). Tokiomis aplinkybėmis reikėtų persvarstyti, ar reikia toliau taikyti galiojančias priemones, turint omenyje, kad priimtas sprendimas būtų taikomas atgaline data nuo 2006 m. lapkričio 4 d., t. y. nuo sprendimo, kuriuo baigiamas antidempingo tyrimas dėl Kinijos Liaudies Respublikos, Honkongo ir Malaizijos kilmės įrašomųjų kompaktinių diskų (CD-R) importo, paskelbimo dienos.

4. Procedūra

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių dalinių tarpinių peržiūrų inicijavimą, Komisija, remdamasi pagrindinio antidempingo reglamento 11 straipsnio 3 dalimi, inicijuoja antidempingo priemonių, taikomų importuojamiems Taivano kilmės įrašomiesiems kompaktiniams diskams, peržiūrą ir, remdamasi pagrindinio antisubsidijų reglamento 19 straipsniu, inicijuoja kompensacinių priemonių, taikomų importuojamiems Indijos kilmės įrašomiesiems kompaktiniams diskams, peržiūrą. Abiejose peržiūrose analizuojami tik Bendrijos interesai.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija nusiųs klausimynus Bendrijos gamintojams, importuotojams, vartotojams, Taivano ir Indijos eksportuojantiems gamintojams ir atitinkamų eksportuojančių šalių valdžios institucijoms. Šią informaciją ir patvirtinamuosius dokumentus Komisija turėtų gauti per 5 dalies a punkte nustatytą laikotarpį.

b) Informacijos rinkimas ir suinteresuotųjų šalių išklausymas

Visos suinteresuotosios šalys raginamos pareikšti savo nuomonę, pateikti kitą, nei klausimyno atsakymai informaciją bei patvirtinamuosius dokumentus. Šią informaciją ir patvirtinamuosius dokumentus Komisija turi gauti per 5 dalies a punkte nustatytą laikotarpį.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 5 dalies b punkte nustatytą laikotarpį.

5. Terminai

a) Laikotarpis, per kurį šalys turi pranešti apie save, pateikti klausimyno atsakymus ir kitą informaciją

Norėdamos, kad tyrimo metu būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti klausimyno atsakymus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

b) Išklausymas

Per tą patį 40 dienų laikotarpį visos suinteresuotosios šalys taip pat gali kreiptis prašydamos, kad Komisija jas išklausytų.

6. Rašytiniai pareiškimai, klausimyno atsakymai ir susirašinėjimas

Visa suinteresuotųjų šalių informacija ir prašymai turi būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime, klausimyno atsakymus ir slaptą suinteresuotųjų šalių susirašinėjimą, ženklinama „riboto naudojimo“ (6) grifu, ir, pagal pagrindinio antidempingo reglamento 19 straipsnio 2 dalies bei pagrindinio antisubsidijų reglamento 29 straipsnio 2 dalies nuostatas, kartu pateikiamas nekonfidencialus variantas, paženklintas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction générale du commerce Direction B Bureau J-79 5/16 B-1049 Bruxelles Faks. (32 2) 295 65 05

7. Nebendradarbiavimas

Tais atvejais, kai suinteresuotoji šalis atsisako leisti susipažinti su reikalinga informacija, jos nepateikia per nustatytą laikotarpį arba akivaizdžiai trukdo tyrimui, pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį išvados (teigiamos arba neigiamos, negalutinės arba galutinės) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

8. Tyrimo tvarkaraštis

Pagal pagrindinio antidempingo reglamento 11 straipsnio 5 dalį ir pagrindinio antisubsidijų reglamento 22 straipsnį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 2117/2005 (OL L 340, 2005 12 23, p. 17).

(2) OL L 288, 1997 10 21, p. 1, su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

(3) OL L 160, 2002 6 18, p. 2.

(4) OL L 138, 2003 6 5, p. 1.

(5) Žr. Komisijos sprendimo 2006/753/EB 116 konstatuojamąją dalį (OL L 305, 2006 11 4, p. 15).

(6) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir 2001 5 30 Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio antidempingo reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį arba pagal pagrindinio antisubsidijų reglamento 29 straipsnį ir PPO Susitarimo dėl subsidijų ir kompensacinių priemonių 12 straipsnį tai yra konfidencialus dokumentas.